Nastavni predmet: Međunarodna špedicija

Broj časa: 62 i 63.

Nastavna jedinica: Vrste osiguranja prema predmetu osiguranja, pokriću rizika i području delatnosti

osiguranje se može klasifikovati prema brojnim kriterijumima. Najvažniji kriterijumi su:

* predmet osiguranja,
* pokriće rizika,
* područje delatnosti i
* obaveznost.

Prema **predmetu osiguranja**, razlikuju se:

1. *imovinsko osiguranje*

* osiguranje imovine u užem smislu,
* transportno osiguranje,
* kreditno osiguranje;

2. *osiguranje lica*

* osiguranje života,
* osiguranje lica od nesrećnog slučaja.

Prema **pokriću rizika**, razlikujemo:

* uzajamno osiguranje,
* premijsko osiguranje.

Prema **području delatnosti**, osiguranje se može podeliti na:

* osiguranje industrije i zanatstva,
* osiguranje poljoprivrede,
* osiguranje domaćinstva,
* transportno osiguranje,
* osiguranje motornih vozila,
* osiguranje kredita i
* osiguranje lica.

Prema **obaveznosti osiguranja**, postoje:

* dobrovoljno osiguranje i
* obavezno (zakonom propisano) osiguranje.

Nastavna jedinica: Transportno osiguranje (kargo i kasko), rizici u međunarodnom transportu

Transportno osiguranje je posebna oblast osiguranja koju čine osiguranje prevoznih sredstava, osiguranje robe u prevozu, osiguranje odgovornosti vozara i osiguranje drugih interesa koji se pojavljuju u transportu.

Osiguranje prevoznih sredstava, tzv. **kasko osiguranje**, posebna je oblast transportnog osiguranja i pokriva rizike kojima je izloženo prevozno sredstvo, ali ne i roba koja se prevozi.

Osiguranje robe u transportu, tzv. **kargo osiguranje**, jeste grana transportnog osiguranja, a bavi se osiguranjem robe u prevozu. Stvari ili žive životinje koje se prevoze sa jednog mesta na drugo (od mesta proizvodnje do skladišta u mesto prodaje ili potrošnje) bilo kojim transportnim sredstvom jesu roba, kargo ili teret u prevozu.

Rizici u međunarodnom kargo osiguranju

Rizike u kargo osiguranju, predstavljaju neizvesni vanredni budući događaji u toku transporta, koji za posledicu mogu imati gubitak, uništenje ili oštećenje robe koja se prevozi. Rizici koji se pokrivaju u međunarodnom kargo osiguranju mogu biti:

* osnovni (saobraćajna nezgoda; elementarne nepogode; požar; eksplozija i razbojništvo);
* dopunski (krađa, delimična krađa i neisporuka; manipulativni rizici; rizici spoljašnjeg uticaja i baraterija - je zlonamerno ili protivzakonito postupanje zapovednika broda ili posade usled kojeg je naneta šteta brodu ili robi);
* rizici koji nisu vanredni spoljni događaji (mane robe koje su nastale u proizvodnji ili posle proizvodnje);
* rizici štete iz bilo kog razloga;
* ratni ili politički rizici.